Jabuli 19
Ginaketa pa Lubaŋa
1Polo ki jami ducu ma tye iye ginyuto deyo pa Lubaŋa;
dan polo bene nyuto tic me ciŋe.
2Nino acel acel tuco pire bot nino ma lube,
dyewor acel acel nwoyo tucone bot dyewor mukene wek oŋe.
3Leb ma giloko pe, ki lokgi bene pe;
dwangi won pe winnye.
4-Ento dwangi winnye teretere i wi lobo ducu,
ki lok ma giloko owa i agikki piny.
Lubaŋa oguro kema i polo pi cen,
5ma bino macalo lanyom ma a woko ki i kicikane,
macalo laco ma kome tek ma riŋo i ŋwec ki yomcwiny.
6Tuc ki i acakki polo yo tuŋcel,
woto rumo woko ducuo wa i agikkine;
gin mo pe liweŋ ma twero kanne pi Iyetone.
Cik pa Rwot
7Cik pa Rwot ber, dok tye atir;
miyo kwo manyen bot dano;
gin ma Rwot ociko tye me ada,
miyo ryeko bot lumiŋ.
8Pwony pa Rwot tye atir,
yomo cwiny dano;
cik pa Rwot tye maleŋ,
miyo dano niaŋ maber.
9Lworo Rwot ber,
ci pe bigik matwal,
ŋolo kop pa Rwot tye kakare,
dok bedo atir ma romrom kare ducu.
10Pigi tek ma myero gimak makato jabu,
kato bene jabu ma giliyo maberre.
Gilim gikato moo kic woko,
kato bene kadi ki moo ma cwer ki i peda kic.
11Gimiyo ŋec bot laticci;
ŋat ma ogwoko cikki limo mot madit.
12Aya ma twero neno balle kene?
Lara ki i kom balla ducu mukanne.
13Juka bene pe apot i bal mo ma obino pi cwiny me wakke;
pe iwek oloya!
Ci abibedo laboŋo bal mo i koma,
abibedo ma pe atimo bal mo madit:
14Mi lok ma a ki i doga ki tam ducu ma tye i cwinya
obed ma in ipwoyo,
ai Rwot, in gotta dok lakokka.